195. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ, ΟΙΚΟΝΟΜΙΚΩΝ, ΕΡΓΑΣΙΑΣ ΚΑΙ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ.64117/2589 της 24/28 Δεκ.1990 (ΦΕΚ Β΄811) Καθιέρωση μισθολογικών αυξήσεων στους εργαζόμενους στο Δημόσιο και στους Συνταξιούχους. Έχοντας υπόψη: 1.Τον Προύπολογισμό του έτους 1991. 2.Την Εισοδηματική Πολιτική της Κυβέρνησης για το 1991. 3.Την ανάγκη διασφάλισης της ανταγωνιστικότητας της Ελληνικής Οικονομίας και του περιορισμού των Δημοσιονομικών  Ελλειμμάτων. 4.Την υπ’ αριθ. Υ.1201/90 απόφαση του Πρωθυπουργού περί καθορισμού αρμοδιοτήτων του Αναπλ. Υπουργού Εθνικής Οικονομιας, αποφασίζουμε: 1.Στις συνολικές αποδοχές των εργαζομένων στο Δημόσιο τα ΝΠΔΔ και ΟΤΑ, όπως αυτές θα διαμορφωθούν την 31.12.1990, καθώς και στις αποδοχές των δικαστικών Λειτουργών, των Στρατιωτικών των Ενόπλων Δυνάμεων και Σωμάτων Ασφαλείας του Λιμενικού Σώματος και των Υπαλλήλων που εξομοιώνονται προς τους παραπάνω βαθμολογικά ή μισθολογικά, χορηγείται κατ’ ανώτατο όριο αύξηση 4% από 1.1.1991.Χορηγείται επίσης πρόσθετη αύξηση κατ’ ανώτατο όριο 4% απο 1.7.1991 στις αποδοχές τους, όπως αυτές θα διαμορφωθούν την 30.6.1991.Ως τακτικές αποδοχές νοούνται οι αποδοχές εκείνες που λαμβάνονταν υπόψη για τη χορήγηση της ΑΤΑ. 2.Οι ίδιες αυξήσεις που χορηγούνται στους παραπάνω χορηγούνται και στους μισθωτούς του ευρύτερου Δημόσιου Τομέα, όπως αυτός προσδιορίζεται με τις διατάξεις του άρθρ.51 παρ.1 του Νόμ.1892/1990.Η ρύθμιση της παρούσας παρ. πραγματοποιείται μέσω της διαδικασίας των Σ.Σ.Ε. όπου αυτή κατά Νόμον απαιτείται. 3.Τα ποσά που θα προκύψουν από τις ανωτέρω αυξήσεις, προστίθεται στα ποσά που  περιλαμβάνονται στις στήλες της ΑΤΑ, των μισθολογικών καταστάσεων των μισθωτών. 4.Οι παραπάνω ρυθμίσεις εφαρμόζονται αναλόγως και για τις συντάξεις του Δημοσίου, του ευρύτερου Δημόσιου τομέα, του ΙΚΑ καθώς και των ειδικών Ταμείων του άρθρ.10 του Νόμ.1902/1990. 5.Για τη χορήγηση των, εις την παρ.1 της παρούσας, αυξήσεων στους υπαλλήλους που κατέχουν περισσότερες από μία θέσεις και στους συνταξιούχους που συγχρόνως απασχολούνται ως μισθωτοί θα τύχουν αναλόγου εφαρμογής οι σχετικές διατάξεις που απαγορεύουν τη χορήγηση της ΑΤΑ από δύο πηγές. Η απόφαση αυτή που ισχύει από 1.1.1991, θα δημοσιευθεί στην Εφημερίδα της Κυβέρνησης και θα κυρωθεί με νόμο. Κυρώθηκε και από τότε που εκδόθηκε έχει ισχύ νόμου από το εδάφ.β΄της παρ.2 του άρθρ. 24 Νόμ. 1247/1991, ΦΕΚ Α΄70 (τόμ.27, σελ.196,450). 